Diari Oficial de la Generalitat Valenciana


Sumari del DOGV 5515, del 18-05-2007 (2007/6242)

RESOLUCIÓ de 15 de maig de 2007, de la Direcció General d'Ensenyament, sobre el servici complementari de transport dels centres públics de titularitat de la Generalitat per al curs 2007/2008.
-----------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5515

Data del DOGV
:   18-05-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/6242


Data del document
:   15-05-2007

Organisme emissor
:   Conselleria de Cultura, Educació i Esport

Tipus de document
:   Resolució

Descriptors 

:   * ensenyament primari
    * educació especial
    * suport econòmic
    * ensenyament secundari
    * transport escolar
    * ensenyament públic
    * ajuda pública

D'acord amb les previsions constitucionals (article 27.6 de la Constitució espanyola), l'ensenyança bàsica és obligatòria i gratuïta, per la qual cosa les administracions no sols han de proporcionar el servici públic educatiu als alumnes, sinó que també han de remoure els obstacles de qualsevol naturalesa que impedisquen o dificulten l'exercici del dret a l'educació.  
D'altra banda, i d'acord amb el que establixen els articles 81 i 82 de la Llei Orgànica 2/2006, d'Educació, les administracions educatives, en compliment del dret a l'educació reconegut en l'article 27 de la Constitució espanyola, tenen l'obligació de garantir a tots els alumnes un lloc escolar gratuït en el seu propi municipi, per la qual cosa, si excepcionalment això fora impossible, en els nivells d'educació primària i secundària obligatòria s'haurà d'escolaritzar als xiquets en un municipi pròxim al de la seua residència, prestant-los de forma gratuïta els servicis escolars de transport, menjador i, si és el cas, internat.  
L'article 9 del Decret 183/2004, d'1 d'octubre, del Consell de la Generalitat, pel que s'aprova el Reglament Orgànic i Funcional de la conselleria de Cultura, Educació i Esport, preceptua que la Direcció General d'Ensenyança és el centre directiu a què corresponen, entre altres funcions, la planificació, ordenació i execució d'actuacions relatives a transport i menjadors escolars, servicis escolars, escoles - llar i altres de naturalesa anàloga.  
Per això, i en virtut de les facultats conferides, resolc:  
1. Àmbit d'aplicació  
Estes normes s'aplicaran als centres que impartisquen educació primària, educació especial i educació secundària obligatòria, de titularitat de la Generalitat.  
2. Beneficiaris  
És beneficiari del servici escolar de transport, l'alumnat d'educació primària, educació especial i educació secundària obligatòria, escolaritzat en un centre públic de titularitat de la Generalitat, el domicili habitual del qual, segons conste en el certificat de residència, es trobe a una distància de 3 km o més del centre d'escolarització que li corresponga.  
El centre d'escolarització estarà determinat, segons corresponga, per una de les circumstàncies següents:  
a) L'àrea d'influència del seu domicili.  
b) El centre d'adscripció del seu col·legi.  
c) La resolució d'escolarització del director territorial, a la vista del dictamen tècnic.  
Excepcionalment podrà ser-ne beneficiari l'alumnat que, havent de ser escolaritzat obligatòriament en el centre que li corresponga, segons l'informe de la Inspecció educativa, es trobe situat en zones de molt difícil accés i siga més aconsellable la seua escolarització en un altre de diferent. Tot això, amb els informes favorables de la Inspecció educativa, de la Direcció Territorial i de la Direcció General d'Ensenyament.  
3. Autoritzacions especials  
3.1. Alumnat d'educació infantil (segon cicle)  
A causa de les especials condicions d'atenció i cura requerits per la curta edat d'este alumnat, serà beneficiari del servici escolar de transport l'alumnat d'educació infantil escolaritzat en un centre públic de titularitat de la Generalitat, el domicili habitual del qual segons conste en el certificat de residència es trobe a una distància de 3 km. o més del centre d'escolarització que li corresponga, o que tinga dificultats especials per a accedir al centre docent, inclús a una distància inferior a la de 3 km.  
RESOLUCIÓ de 15 de maig de 2007, de la direcció general d'Ensenyament sobre el servici complementari de transport dels centres públics de titularitat de la Generalitat per al curs 2007/2008. [2007/6242]Conselleria de Cultura, Educació i EsportTenint en compte l'excepcionalitat de la concessió del servici de transport, este alumnat no serà beneficiari de la prestació gratuïta del servici de menjador escolar.  
3.2. Autorització per dificultats especials en l'accés al centre  
Excepcionalment, també podrà ser beneficiari del servici escolar de transport l'alumnat que curse els estudis previstos en l'apartat 2 i que tinga dificultats especials per a accedir al centre docent, encara que el seu domicili es trobe a una distància inferior a la de 3 km. En estos casos, la Direcció Territorial de Cultura, Educació i Esport autoritzarà aquelles rutes de transport col·lectiu o ajudes individuals que considere necessàries per a atendre-les.  
Tenint en compte l'excepcionalitat de la concessió del servici de transport, este alumnat no serà beneficiari de la prestació gratuïta del servici de menjador escolar.  
3.3. Autorització a alumnes d'altres nivells d'ensenyament  
L'alumnat d'altres nivells educatius no obligatoris, només podrà utilitzar les rutes de transport col·lectiu quan estiga convenientment autoritzat per resolució de la Direcció Territorial de Cultura, Educació i Esport, i sempre que hi haja places vacants en l'autobús contractat, d'acord amb el contracte subscrit per a la prestació del servici i no supose un canvi en les parades de la ruta contractada.  
Esta autorització s'atorgarà, si és procedent, a petició dels pares. El centre docent de destinació ha de tramitar-ne les peticions a la Direcció Territorial de Cultura, Educació i Esport, la qual les concedirà amb caràcter excepcional.  
Tindrà prioritat per a estes autoritzacions especials:  
1r. L'alumnat matriculat en el mateix centre.  
2n. L'alumnat matriculat en un altre centre de la mateixa localitat.  
Dins d'estos dos grups, tindrà prioritat l'alumnat de menys edat sobre el de més edat, i, entre este, el que es trobe a més distància del centre. No obstant, la Direcció Territorial de Cultura, Educació i Esport, a proposta del Consell Escolar, podrà exceptuar d'esta prioritat aquells casos en què concórreguen circumstàncies especials, les quals valorarà individualment.  
Les autoritzacions han de ser comunicades a l'empresa prestatària del servici, amb indicació expressa de l'alumnat autoritzat.  
Tenint en compte l'excepcionalitat de la concessió del servici de transport, este alumnat no serà beneficiari de la prestació gratuïta del servici de menjador escolar.  
Atesa la naturalesa d'esta autorització, en el cas que es produïsca alguna variació en l'alumnat matriculat en els nivells educatius obligatoris que tinguen dret a la utilització del transport escolar, la Direcció Territorial revisarà les autoritzacions especials concedides.  
3.4 Sol·licitud  
En els tres supòsits assenyalats en els punts anteriors les sol·licituds hauran de formalitzar-se segons el model facilitat, al que s'adjuntarà còpia del DNI de l'alumne si disposa del mateix.  
4. Modalitats de la prestació del servici de transport escolar  
La prestació del servici escolar complementari de transport podrà adoptar una de les modalitats següents:  
a) Transport escolar col·lectiu  
Esta modalitat comportarà la inclusió de l'alumnat en una de les rutes de transport que establirà la Direcció Territorial de Cultura, Educació i Esport, d'acord amb les necessitats comunicades pels centres i les disponibilitats pressupostàries.  
El nombre mínim d'alumnes per a establir una ruta de transport col·lectiu serà de 15 alumnes.  
b) Ajudes individuals de transport escolar  
Esta modalitat, que serà autoritzada per la Direcció Territorial de Cultura, Educació i Esport, correspondrà a l'alumnat que tot i tindre dret a ser beneficiari del servici escolar de transport, per complir els requisits establits en l'apartat 2, no puga ser inclòs en cap de les rutes de transport col·lectiu autoritzades.  
5. Sol·licitud  
En el cas que l'alumnat haja de formalitzar la matrícula al centre, els pares o tutors han de sol·licitar la concessió de la prestació del servici complementari de transport en el moment de formalitzar la matrícula.  
Junt amb la sol·licitud de transport, s'ha de presentar un certificat de residència expedit per l'ajuntament corresponent on conste el domicili oficial i la distància al centre, així com còpia del DNI de l'alumne si disposa del mateix.  
6. Comunicació de les necessitats de transport escolar  
Els directors dels centres docents, una vegada comprovat que les sol·licituds complixen els requisits, han d'enviar a la Direcció Territorial de Cultura, Educació i Esport corresponent, d'acord amb el calendari que s'hi especifica, la comunicació de necessitats de transport escolar, amb la relació de l'alumnat que s'hi proposa com a beneficiari de la prestació del servici escolar de transport. En la relació, s'ha de separar l'alumnat que es proposa com a beneficiari de la prestació del servici col·lectiu o com a beneficiari de l'ajuda individual.  
Una vegada realitzades les propostes de beneficiaris de la prestació del servici de transport escolar, (tant col·lectiu com individual), la direcció del centre ha de remetre, si és el cas, la relació d'alumnat per al qual se sol·licita autorització especial de transport escolar.  
En la relació de beneficiaris del servici col·lectiu, s'hi ha de fer constar l'alumnat que residisca en les zones per on transcorrien rutes que el centre tenia aprovades per al curs 2006/2007. En el supòsit de no existir ruta en la zona de residència, caldrà comunicar-ho a la Direcció Territorial corresponent.  
En les llistes d'alumnat per al qual es proposa la concessió d'ajuda individual, s'hi ha d'indicar obligatòriament la distància en quilòmetres del centre al lloc de procedència.  
El calendari d'enviament de les relacions de l'alumnat d'educació primària, educació especial i educació secundària obligatòria proposat com a beneficiari ha de tramitar-se en el termini màxim d'una setmana després de finalitzar el període de matrícula corresponent.  
7. Quantia de les ajudes individuals  
La quantia de les ajudes individuals estarà en relació amb la distància en quilòmetres entre el centre receptor i el domicili oficial de l'alumne/a.   
La quantia de les ajudes queda establida de la manera següent:  
De 3 a 5 km. 228,04 euros  
de 6 a 10 km. 317,71 euros  
de 11 a 15 km. 408,17 euros  
de 16 a 20 km. 499,36 euros  
de 21 a 25 km. 544,97 euros  
Educació especial fins a 1.362,02 euros  
8. Autorització de les rutes de transport escolar col·lectiu i de la llista de beneficiaris d'ajudes individuals de transport  
Una vegada rebuda la informació dels centres, la Direcció Territorial de Cultura, Educació i Esport els enviarà, abans de l'inici del curs escolar, una còpia de la resolució que autoritzarà les rutes de transport col·lectiu, acompanyada de la llista d'alumnat beneficiari del servici escolar de transport. Així mateix, enviarà una còpia de la resolució d'ajudes individuals de transport amb la llista d'alumnat beneficiari, amb indicació de la quantia.   
En cap cas, els centres podran determinar la posada en funcionament de rutes ni la concessió d'ajudes individuals que no hagen sigut autoritzades per la Direcció Territorial de Cultura, Educació i Esport.  
9. Justificació de les ajudes individuals de transport  
La Direcció Territorial de Cultura, Educació i Esport ha de remetre a cada centre docent la resolució en què s'incloga la llista de beneficiaris de les ajudes individuals de transport amb indicació de la quantia per beneficiari.  
En el moment en què el centre reba la transferència de l'import de les ajudes individuals de transport, ha de fer-ne l'abonament als beneficiaris. En este moment, el pare/mare o tutor ha d'anotar, en la llista de beneficiaris remesa per la Direcció Territorial, el seu número de DNI i firmar en senyal de conformitat.  
La llista de l'alumnat beneficiari de les ajudes individuals de transport escolar, amb les firmes dels perceptors, ha de ser retornada a la Direcció Territorial de Cultura, Educació i Esport com a justificació de la seua percepció, en el termini d'un mes comptat des del dia de la recepció de la transferència bancària.  
10. Conformitat de la prestació del servici  
Per a un millor seguiment de la prestació del servici i independentment dels certificats mensuals de conformitat emesos per cada direcció territorial a la Direcció General d'Ensenyament, els directors dels centres han d'enviar, així mateix, la certificació mensual en el cas que s'haja observat alguna incidència en la prestació del servici, d'acord amb els dies lectius fixats en la Resolució de la Direcció General d'Ensenyament per la qual es regula el calendari escolar per al curs 2007/2008.  
11. Inspecció educativa  
La inspecció educativa, en l'àmbit de les seues competències, efectuarà el seguiment i valoració del funcionament del transport escolar, i emetrà els informes que considere oportuns o aquells que li siguen sol·licitats.  
12. Informatització de les dades  
Tots els centres han d'omplir les sol·licituds de transport utilitzant el mòdul de beques que apareix en la direcció d'Internet http://www.cult.gva.es/soportegc/.   
Abans d'iniciar la gravació de les sol·licituds, els centres han d'actualitzar l'esmentat mòdul de beques a la versió 2007.  
Esta informació ha de ser remesa, necessàriament en disquet, a la Direcció Territorial de Cultura, Educació i Esport, una vegada finalitzat el termini de matrícula dels centres i en els terminis que s'indiquen en el punt 6.  
València, 15 de maig del 2007.- El director general d'Ensenyament: Josep Vicent Felip i Monlleó.